علی احمد کیانی

علی احمد کیانی
علی احمد کیانی  سر زمین کشمیر کے تاریخی اور خوب صورت ضلع پونچھ، تحصیل  راولاکوٹ کے ایک نواحی گاؤں ہاڑی میں پیدا ہوئے ۔ ان کے والد بزرگوار عبدالحسین ایک صوفی منش انسان تھے ۔  

علی احمد کیانی کا بچپن کشمیر کی دلکش وادیوں میں گزرا جہاں ہر طرف فطرت کی رنگینیوں اور رعنائیوں کا راج تھا ۔ چنانچہ حسن فطرت کے جلووں نے ان کو ایک فطرت شناس شاعر بنا دیا ۔

انہوں نے سیکنڈری سکول سرٹیفیکیٹ تک تعلیم  گورنمنٹ ہائی سکول دریک، راولاکوٹ سے حاصل کی ۔ 1995 میں میڑک کا امتحان پاس کرنے کے بعد کالج میں داخلہ کے لیے زندہ دلوں کے شہر اور داتا علی ہجویری کی نگری لاہور چلے آئے ۔ اور بعد ازاں لاہور میں ہی مستقل سکونت اختیار کر لی ۔

علی احمد کیانی نے انٹر، گریجویشن اور ماسٹرز تک تعلیم گورنمنٹ شالیمار کالج لاہور سے حاصل کی ۔ یہ کالج لاہور کے تاریخی شالامار باغ کے پہلو میں واقع ہے اور اسی تاریخی باغ کے نام پر اس کالج کا نام شالیمار کالج رکھا گیا ہے ۔ دوران تعلیم وہ گورنمنٹ شالیمار کالج کی متعدد علمی ادبی سوسائٹیز سے وابستہ رہے ۔ لائیبریری فورم کے صدر، اردو لٹریری سوسائٹی کے نائب صدر اور بزم اقبال کے صدر رہے ۔کالج کے میگزین " مجلہ چراغاں" کے سٹوڈنٹ ایڈیٹر بھی رہے ۔

گورنمنٹ شالیمار کالج لاہور سے اُردو ادبیات میں ماسٹرز کی ڈگری حاصل کرنے کے بعد انہوں نے ایل ایل بی کی ڈگری پنجاب یونیورسٹی لاہور سے حاصل کی ۔ اور بطور وکیل لاہور ہائی کورٹ میں وکالت شروع کی ۔ اور اب گزشتہ تقریباً 18 سال سے وکالت کے پیشے سے وابستہ ہیں ۔ 

انہوں نے وکالت کے ساتھ ساتھ شعر و ادب کی خوشبو سے اپنے گردوپیش کے ماحول کو معطر رکھا ۔ان کا پہلا شعری مجموعہ" آنچل کی ہوا دے دو " 2004 میں شائع ہوا یہ غزلوں کا مجموعہ تھا ۔ اس کا دیباچہ مشہور براڈ کاسٹر اردو اور سرائیکی کے ممتاز شاعر  عرفان جمیل نے لکھا ۔اور اسے اسلوب پبلی کیشنز لاہور نے شائع کیا ۔
دوسرا شعری مجموعہ" محبت لازمی کرنا"  2018 میں شائع ہوا ۔ اس کا دیباچہ عالمی شہرت یافتہ مزاحیہ شاعر سید سلمان گیلانی نے تحریر کیا جبکہ شہرہ آفاق پاکستانی غزل گاہیک استاد غلام علی کے خوب صورت تاثرات اس شعری مجموعہ کی زینت بنے ۔ یاد رہے کہ استاد غلام علی نے پہلی بار کسی شاعر کی کتاب پر اپنے تاثرات کا اظہار کیا اور وہ علی احمد کیانی ہیں ۔ یہ شعری مجموعہ اتہاس پبلی کیشنز لاہور نے شائع کیا ۔

علی احمد کیانی کی تیسری کتاب " آقا تری گلی میں"  2019 شائع ہو جو کہ نعتیہ کلام پر مبنی ہے ۔ اس کا دیباچہ چیئرپرسن ادب سرائے انٹر نیشنل، مادر دبستان لاہور ڈاکٹر شہناز مزمل نے نے تحریر کیا ہے ۔یہ نعتیہ مجموعہ اتہاس پبلی کیشنز لاہور نے شائع کیا

علی احمد کیانی کا چوتھا شعری مجموعہ " پیارے نے دیوے بال " 2022 میں منظر عام پر آیا ۔ یہ پہاڑی زبان میں ہے جو ان کی مادری زبان ہے ۔ اس کتاب کا دیباچہ آزاد کشمیر کے نامور مصنف اور کالم نگار ڈاکٹر سردار محمد صغیر خان نے تحریر کیا ہے ۔ یہ کتاب ممتاز پبلی کیشنز لاہور نے شائع کی ہے ۔

علی احمد کیانی کی اب تک چار کتابیں شائع ہو کر منظر عام پر آ چکی ہیں تاہم ان کی مزید 4 کتابیں زیر طبع ہیں ۔ جن میں "  چاندنی رات میں " اردو شعری مجموعہ " پھل تے کلیاں" پہاڑی شعری مجموعہ "حرف قلم" کے عنوان سے اخباری کالموں کا مجموعہ
"رنگ پرنگے تہاگے " پہاڑی زبان میں طنز و مزاح پر مبنی مضامین کا مجموعہ شامل ہے ۔
علی احمد کیانی متعدد قومی اخبارات میں کالم بھی لکھتے رہے ۔ ان کے کالم روزنامہ انصاف، روزنامہ دن، روزنامہ سرزمین، روزنامہ زندہ قوم، روز نامہ دھرتی اور روزنامہ کشمیر لنک میں شائع ہوتے رہے ۔ اس کے علاوہ وہ ایوان عدل کے نام سے ایک میگزین بھی نکالتے رہے ۔

سابق جج انسداد دہشت گردی عدالت جناب بختیار علی سیال نے اپنی تصنیف " اہل قلم قانون دان" میں اور سفینہ سلیم نے اپنے ایم فل کے تحقیقی مقالہ بعنوان" پنجاب کے ماہرین قانون کی ادبی خدمات" میں علی احمد کیانی کی ادبی خدمات کا تذکرہ کر کے انھیں زبردست خراج تحسین پیش کیا ہے ۔ 

اکابرین کے تاثرات

علی احمد کیانی کی شاعری کو بڑے بڑے استاد شاعروں اور مستند نقادوں نے نہ صرف سراہا اور پسند کیا بلکہ ان کے شاندار شعری مستقبل کی پیش گوئی بھی کی جن میں ڈاکٹر انور سدید، ڈاکٹر سلیم اختر، نعت گو شاعر مظفر وارثی، ڈاکٹر شہناز مزمل ، سید امین گیلانی، سید سلمان گیلانی، گلزار وفا چودھری بطور خاص قابل ذکر ہیں

عالمی شہرت یافتہ پاکستانی غزل گائیک استاد غلام علی بھی علی احمد کیانی کی شاعری کے حوالے سے اپنے تاثرات کا اظہار کرتے ہوئے کہتے ہیں ۔
" علی احمد کیانی بنیادی طور پر غزل کے شاعر ہیں وہ اردو غزل کے کلچر اور مزاج سے بخوبی واقف ہیں ۔ وہ نہایت منفرد اور معیاری غزل کہتے ہیں ۔ان کے کلام میں جا بجا عشق محبت کے موضوعات کی رنگا رنگی نظر آتی ہے ۔ان کی ہر غزل ترنم اور موسیقیت سے بھرپور ہے ۔ غزل میں گیت کا رنگ بھی نمایاں ہے ۔ انہوں نے غزل کو اس کے حقیقی روپ اور کلاسیکی روح کے ساتھ پیش کیا ہے "
 ۔
 
مشہور اشعار

مکاں کے اجڑے کمروں میں تری یادوں کے میلے ہیں
زمانہ   سوچتا   ہو  گا  کہ  ہم   گھر  میں   اکیلے  ہیں

بہت برسوں کے بعد آیا  کوئی  مہماں مرے گھر میں
بہت برسوں کے بعد اے دل مرے گھر کی فضا مہکی

اوراق پہ جب اپنے  حالات میں لکھتا ہوں
رکتے نہیں آنسو پھر برسات میں لکھتا ہوں

عشق میں لوگ سرخرو بھی ہیں
ہر  کسی  سے  دغا   نہیں  ہوتا 

ساحر تخلیق مضمون کے ذریعہ تحریر شدہ مضامین